再拾前篇馀韵
王思诚 (Yuan)
龙洞朝云薄，牛山暮霭冥。一天风淅淅，千里雨泠泠。幽壑涛飞箭，虚檐溜建瓴。空中无走电，地底不轰霆。红湿千株杏，青滋五叶蓂。汗潮苍石础，泽润碧窗棂。墙外迷楼观，桥边失渭泾。隔巢鸠谷谷，在野马駉駉。年稔逢人说，欢声到处听。故乡归未得，客枕梦初醒。返哺惭乌鸟，伤怀忆鹡鸰。沁园春欲暮，且醉酒双瓶。